recursal/SuperWikiNEXT-32B huggingface dataset:
**Ramona Giráldez Domínguez**, nada na Cañiza o 15 de marzo de 1954, é unha poeta e profesora galega.

Traxectoria
-----------

Aínda que nada na Cañiza só viviu nesta vila uns meses, debido a que seu pai, mestre republicano, tiña alí a praza. Despois dun periplo por diversos lugares a familia instálase definitivamente en Santiago de Compostela cando a autora ten nove anos, onde estuda Bacharelato no IES Rosalía de Castro.

Licenciouse en Filoloxía Hispánica, e posteriormente na subsección de Galego-Portugués da Universidade de Santiago de Compostela. Profesora agregada de Lingua e Literatura Galega desde 1983 e catedrática da mesma materia desde 1996, impartiu clases en institutos de Vilagarcía de Arousa e Cambados; e desde os anos 1990 no IES Monte das Moas da Coruña.

En 2018 publicou o libro de poemas *Tardes de domingo*, con ilustracións de Luz Arufe.

A temática da súa poesía é intimista, con elementos paisaxísticos que ocupan un segundo plano, ambientando o desamor e a melancolía, e con matices de saudade e desacougo.

Con outros integrantes da 1ª promoción de Galego-Portugués da USC
En *A modo de introdución* dise:

> 
> 
> As tardes dos domingos.  
> As tardes dos domingos son poemas sobre a saudade e a soidade.  
> Sobre o amor e o desamor. Sobre a nostalxia dos amores perdidos e dos nunca consumados.  
> Tardes de rúas solitarias, ventás sobre terrazas e tellados, sobre tendais de roupa ao vento e antenas parabólicas.  
> Tardes de chuvia esvarando nos cristais ou de solpores luminosamente vermellos no mar.  
> E sempre constante a presencia dunha ausencia.  
> A presencia dunha ausencia que é, realmente, o sentido último da saudade.
> 
> 

En 2021 publicou *As fotos da retina:* un limiar e 49 relatos.

Obra
----

### Poesía

* *Tardes de domingo* (2018). Toxosoutos. ISBN 978-84-947719-8-9. ISBN 978-84-123646-0-6.

### Relatos

* *As fotos da retina* (2021). Medulia Editorial. Ilustracións de Tania Arufe.

Notas
-----

1. ↑  Giráldez, Ramona (2018). *Tardes de domingo*. Toxosoutos. ISBN 978-84-947719-8-9.
2. ↑  "Ficha editorial". Consultado o 16/04/2018.
3. ↑  Giráldez 2018.
4. ↑  Presentación de *As fotos da retina* en Vigo

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ramona Giráldez Modificar a ligazón no Wikidata*** |

### Ligazóns externas

* Presentación de Tardes de domingo en Santiago, Consultado o 16/04/2018
* Presentación de Tardes de domingo na Coruña, Consultado o 16/04/2018
* Conversa con Manuel Castelao sobre Carvalho Calero, Consultado 22/12/2020
**Julio César García-Luengo Montero**, nado en 1939, é un político galego do PPdeG, que foi alcalde de Crecente dende o 1979 ata xaneiro do 2007. É pai de Julio César García-Luengo Pérez, que foi alcalde despois ca el.

Traxectoria
-----------

Nas primeiras eleccións democráticas presentouse á alcaldía de Crecente encabezando unha candidatura independente e foi elixido alcalde. Nas municipais de 1983 encabezou a candidatura da CIG e foi elixido alcalde con maioría absoluta. A partir das municipais de 1987 presentouse por AP e logo polo PPdeG continuando como alcalde sempre con maioría absoluta. En 2007 deixou a alcaldía ao seu fillo Julio César García-Luengo Pérez, aínda que foi elixido concelleiro na súa lista. En outubro de 2010 o seu fillo destituíuno como tenente de alcalde e membro da xunta de Goberno local, logo de anunciar que pretendía dimitir para encabezar unha lista independente en Arbo nas eleccións locais de 2011. Aínda que amagou con presentarse como candidato en Crecente polo CDS, finalmente desistiu.

Notas
-----

1. ↑  Segundo esta páxina.
2. ↑  Crecente se queda sin papá *La Voz de Galicia*.

Véxase tamén
------------

### Outros artigos

* Eleccións municipais en Crecente

### Ligazóns externas

* García-Luengo echa a García-Luengo

|  |  |  |
| --- | --- | --- |
| Predecesor:**?** |  **Alcalde de Crecente** 1979 - 2007 | Sucesor:**Julio César García-Luengo Pérez** |
**André Citroën**, nado en París o 5 de febreiro de 1878 e finado o 3 de xullo de 1935 na mesma cidade, foi un enxeñeiro e industrial francés. Fundou a «Société Anonyme André Citroën» (coñecida coma Citroën) en 1919. Foi o primeiro en Europa en empregar métodos de traballo en cadea. Algunhas das súas innovacións foron o acendido eléctrico, a carrozaría monopraza e a tracción dianteira.

Traxectoria
-----------

André Citroën era fillo dun xudeu holandés vendedor de diamantes, Levie Citroen, e Mazra Kleinmann nada en Polonia. Aos vinte anos graduouse na *Ecole Polytechnique*, a máis prestixiosa escola de enxeñería francesa.

O seu primeiro traballo foi nunha empresa de fabricación de rodas propiedade duns amigos da familia, onde viu o sistema de engrenaxe que lle serviu de inspiración para a dobre frecha ou *chevron* que empregou como logotipo nos seus coches. No ano 1912 Citroën visitou os Estados Unidos e a nova fábrica de Henry Ford onde observou os métodos de traballo en cadea empregados na produción do Model T e que permitían maior eficiencia na fabricación dos automóbiles. Durante a I Guerra Mundial Citroën fabricou armas e ao seu remate fundou en 1919 a «Société Anonyme André Citroën» dedicada á fabricación de automóbiles. O ano seguinte da súa inauguración fabricou 20.000 automóbiles. A principios dos anos trinta Citroën era o cuarto maior fabricante de automóbiles do mundo, pero en 1934 amoreaba débedas multitudinarias dos anos anteriores e, o maior acredor da compañía, o fabricante de pneumáticos Michelin tomou o control da fábrica, reducindo os gastos.

André Citroën faleceu dun cancro de estómago o 3 de xullo de 1935 en París.

Véxase tamén
------------

### Outros artigos

* Centro de Vigo de PSA Peugeot Citroën

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***André Citroën Modificar a ligazón no Wikidata*** |

* Ligazóns Citroën *(en neerlandés)*.

|  |  |
| --- | --- |
| Control de autoridades | 
* Wd: Q219842
* WorldCat
* VIAF: 61564934
* BNF: 120521007
* EBID: ID
* FAST: 14355
* GEC: 0017906
* GND: 119078708
* ICCU: CUBV080146
* ISNI: 0000 0000 6643 5948
* LCCN: n50041872
* Léonore: [LH//540/11 11]
* NKC: jn20000700306
* NLG: 219332
* NNDB: 000176575
* NTA: 097149136
* SUDOC: 028748468
* WikiTree: Citroen-8

 |
**María de los Ángeles Mouriño Terrazo,** coñecida como **Marián Mouriño,** nada en Madrid o 25 de maio de 1975, é unha empresaria galega, presidenta do Real Club Celta de Vigo.

Traxectoria
-----------

Filla do empresario galego instalado na diáspora mexicana Carlos Mouriño, aos 4 anos marchou vivir a Cidade de México e aos 11 a Campeche. Cando tiña 14 foi estudar a secundaria a Orlando (Estados Unidos). Estudou Empresas e Administración na Universidade de Miami, e na mesma institución fixo logo un mestrado en Márketing. Regresou a Campeche durante un ano e despois foi vivir a Vigo.

De 2001 a 2004 traballou na área financeira da empresa *telco* galega Comunitel. De 2005 a 2009 traballou como directora de márketing do Celta de Vigo. En 2006 o pai, Carlos Mouriño, accede á presidencia da entidade futbolística; en 2008, dous anos máis tarde, o irmán máis vello Juan Camilo Mouriño morreu nun accidente de helicóptero cando era ministro da Gobernación no executivo de Felipe Calderón, en México. Os cambios familiares, e a cada vez maior presenza do pai en Vigo, fixeron que Marián Mouriño volvese a México para ocuparse, a canda o seu irmán Carlos, do grupo empresarial GES, que se estende a diversos sectores coma a enerxía, a hostalaría ou a produción e distribución de alimentos. De feito, foi fundadora e presidenta executiva do grupo gasolineiro Lagas (2014-19) e conselleira rexional de BBVA México (2016-2019). 

En 2019 regresou a Vigo como directora xeral de GES España, e asemade ía acadando máis peso na xestión deportiva do club celeste. En 2019 pasou a ser vicepresidenta, e a finais de 2023, o ano do centenario do Celta, accedeu á presidencia da entidade no canto do seu pai (o pai dimitiu a finais de setembro, cando a filla pasou a ser a presidenta en funcións; a súa confirmación terá lugar na xunta de accionistas do 12 de decembro de 2023). 

Foi tamén presidenta entre 2009 e 2019 da Fundación Juan Camilo Mouriño, que leva o nome do finado do seu irmán.

Vida persoal
------------

Filla de Carlos Mouriño, tivo dous irmáns, Carlos e Juan Camilo: este último finou nun accidente de helicóptero cando era ministro en México.

Está casada e ten tres fillos.

Notas
-----

1. ↑  Santi Alonso (11 de novembro de 2023). "Marián Mouriño, empresaria de 48 años con don de gentes e ideas firmes". *Atlántico Diario* (en castelán).
2. ↑  "María de los Ángeles Mouriño Terrazo". *Executivas*. Consultado o 2023-11-10.
3. ↑  Garrido, Clemente (2023-11-10). "Marián Mouriño, nueva presidenta del Celta". *Diario AS* (en castelán). Consultado o 2023-11-10.
4. ↑  "Marian Mouriño: mamá, empresaria y celtista de corazón". *ElDesmarque* (en castelán). 2019-05-30. Consultado o 2023-11-10.
5. ↑  Garrido, Clemente (2023-04-21). "Marian Mouriño: "El proyecto GS360 será un referente en España"". *Diario AS* (en castelán). Consultado o 2023-11-10.
**José Neira Vidal**, nado en Lalín o 7 de maio de 1895 e finado en Buenos Aires, foi un avogado e empresario galego.

Traxectoria
-----------

Emigrou cos seus pais á Arxentina en 1907. En Buenos Aires estudou o bacharelato e fixo Procuración. Foi funcionario de Correos e Telégrafos e traballou como secretario dun avogado. En 1928 foi designado Apoderado General de la Municipalidad de la Ciudad de Buenos Aires. Foi secretario da Agrupación Artística Gallega, secretario e presidente, durante once anos, da sociedade Hijos del Partido de Lalín en Buenos Aires. Secretario do Centro Gallego de Buenos Aires, foi elixido presidente pola candidatura republicano-galegista en 1938, desempeñando o cargo ata 1941. Volveu presentarse á presidencia do Centro Gallego en 1950 encabezando a candidatura das agrupacións Celta e Unión Gallega, que foi derrotada pola de Javier Vázquez Iglesias. Amigo de Luis Seoane, a quen nomeou director de **Galicia**, de Jiménez de Asúa e de Castelao.

Vida persoal
------------

Casou con Joaquina Martínez e foi pai de Ilda Delia (nacida en 1925) e José Carlos Neira Martínez (nacido en 1929).

Notas
-----

1. ↑  *El Progreso*, 10-11-1950, p.4.
2. ↑  *El Heraldo Gallego*, 8-2-1925, p. 2.
3. ↑  *El Correo de Galicia*, 24-11-1929, p. 3.

Véxase tamén
------------

### Bibliografía

* Fernández Santiago, Marcelino X.: "Asociacionismo gallego en Buenos Aires", en Núñez Seixas, X. M. (edit.): *Galicia Austral: la inmigración gallega en la Argentina*. Buenos Aires: Editorial Biblos, 2001, p. 184-185.
* José Neira Vidal, presidente del Centro Gallego de Buenos Aires
**ISO 14001** (EN ISO 14001:2015 Sistemas de xestión ambiental) é unha norma internacional de ISO para a xestión ambiental.

Norma de certificación
----------------------

Certificado ISO 14001.
Antes do inicio da certificación a organización debe someterse a unha auditoría ambiental. Nesa primeira avaliación deben identificarse e caracterizarse adecuadamente os contaminantes e a situación da organización fronte ás normas. Deben ser definidos os parámetros ambientais de cumprimento obrigatorio segundo establezan as normas obrigatorias europeas, nacionais, autonómicas, provinciais, sectoriais ou municipais. En Galiza son os concellos os que fixan estes mínimos en canto a recollida selectiva e reciclaxe. Esta primeira avaliación serve para desenvolver as primeiras medidas correctivas e preventivas para obter a cualificación e o bo funcionamento do plan de xestión ambiental.

Para acadar unha xestión ambiental certificada, as organizacións teñen que:

1- Definir unha política ambiental propia.

2- Desenvolver unha cultura de preparación e actuación ambiental activa.

3- Identificar os aspectos ambientais relacionados cos seus procesos produtivos e organizativos e identificar os seus impactos significativos.

4- Establecer obxectivos para a introdución de melloras na súa xestión ambiental. Definir funcións e responsabilidades e efectuar as accións correctivas e preventivas necesarias.

5- Facer controis obxectivos do progreso ou deficiencias na xestión ambiental (avaliar o sistema con auditorías internas).

6- Crear sistemas eficaces de documentación ambiental, definir os rexistros necesarios e os procedementos para o seu mantemento.

7- Cumprir con leis, normativas e regulacións ambientais.

8- Desenvolver un plan de comunicacións para o persoal e dirección, de xeito que todos estean informados dos avances na xestión medioambiental.

9- Establecer un procedemento de auditoría e certificación do sistema de xestión ambiental por auditores independentes e guías para a avaliación de produtos e etiquetado.

Versións
--------

As orixes da normativa ambiental ISO están na normativa británica BS 7750 do ano 1990. ISO empezou a traballar nunha norma propia, ISO 14001 que foi publicada en 1996.

* ISO 14001:1996, primeira versión da norma.
* ISO 14001:2004, adaptada a ISO 9001.
* ISO 14001:2015, en setembro de 2018 deixan de ser válidos os certificados anteriores.

Véxase tamén
------------

* ISO 9001
* OHSAS 18001

Notas
-----

1. ↑  El origen de la norma ISO 14001

|  |  |
| --- | --- |
| Control de autoridades | 
* Wd: Q1428107
* GND: 4549283-9
* NKC: ph311319

 |
| Wicklow *Cill Mhantáin* |
| --- |
|
| Main Street de Wicklow en marzo de 2000. |
| **Provincia** | Leinster |
| **Condado** | condado de Wicklow |
|
|
| **Poboación** | 10.070 hab. |
|
| **Altitude** | 69 metros |
|
| **Páxina web** | www.wicklow.ie |
| 

|  |
| --- |
| 53° 20' 49" N 06° 15' 33" O |

 |
| Cidade da República de Irlanda  |

**Wicklow** (en irlandés **Cill Mhantáin**) é unha vila da costa leste de Irlanda a 50 km ao sur de Dublín. Conta con algo máis de 10.000 habitantes e é a capital do Condado de Wicklow.

Nome
----

A historia da vila comeza arredor do ano 795, data na que a vila é fundada polos viquingos. O nome de Wicklow deriva de **Vikingalág**, que significa en antigo nórdico *pradeira dos viquingos*. Outra hipótese é que o nome da vila pode ter a súa orixe en **Wykynlo**, que significa *lago dos viquingos*, que sería unha anglificación da anterior.

Historia
--------

Logo da invasión normanda, Wicklow foille concedida a Maurice Fitzgerald, que se adicou á construción do *Castelo Negro*, unha fortificación que se atopa en ruínas en fronte da costa ao Sur do porto.

Os arredores do Condado de Wicklow é rica en monumentos da Idade de bronce. O máis antigo asentamento da cidade é a abadía franciscana, localizada no extremo Oeste da rúa principal, nos xardíns da parroquia católica.

Outros edificios notables son o Concello e o cárcere, construída en 1702 e renovado recentemente coma un centro de patrimonio e atracción turística. O rompeondas Oriente, posiblemente o edificio máis importante da cidade, foi construído na década de 1880 polos Comisarios do Porto de Wicklow. O arquitecto foi William George Strype e o construtor John Jackson de Westminster. O espigón do Norte completouse arredor de 1909 - John Pansing foi o deseñador e Louis Nott de Bristol, o construtor. O cárcere foi un lugar de execución ata o final do século XIX e foi onde Billy Byrne, líder da rebelión de 1798, encontrou a súa fin en 1799. El está homenaxeado cunha estatua na praza da cidade. A prisión pechou en 1924.

En Fitzwilliam Square, no centro da cidade de Wicklow hai un obelisco para conmemorar a carreira do capitán Robert Halpin, comandante da nave que estendeu o primeiro cable telegráfico transatlántico operatio, o Great Eastern, que naceu en Wicklow en 1836.

|  |  |
| --- | --- |
| Control de autoridades | 
* Wd: Q652101
* WorldCat
* VIAF: 295513102
* EBID: ID
* GeoNames: 2960936
* LCCN: n83226191
* MusicBrainz: ID
* WOEID: 562503

 |
A **silvina** (tamén chamada **silvita**) é un mineral da clase dos haluros cuxa fórmula química é **KCl**. É pois, un mineral composto na súa totalidade por cloruro de potasio.

Aspecto
-------

Coma a halita, a silvina cristaliza no sistema cúbico polo que adopta xeralmente forma cúbica, aída que adoita ser máis frecuente que se presente en masas incoloras ou diversamente coloreadas pola presenza de substancias estrañas.

Lugares onde se atopa
---------------------

Acompaña á halita en moitos dos seus xacementos, en capas e bolsas dentro dela. Suria, Cardona e Sallent (en Barcelona) son lugares tipicamente ligados á silvina pola súa frecuente presenza.

Usos da silvina
---------------

A silvina é unha das fontes principais de compostos de potasio, empregados coma fertilizantes.

Propiedades
-----------

É soluble en auga e de sabor amargo.

Outros haluros
--------------

Outros haluros a destacar son a fluorita e a halita.

Véxase tamén
------------

### Outros artigos

* Cloruro de potasio
* Lista de minerais

|  |  |
| --- | --- |
| Control de autoridades | 
* Wd: Q409091
* AAT: 300386503
* BRE: 3662233
* EBID: ID
* MAG: 2775839254
* Mindat: 3850

 |

|  |  |
| --- | --- |
| Identificadores | 
* CAS: 14336-88-0

 |
| Clarinbridge *Droichead an Chláirín* |
| --- |
|
| Clarinbridge |
| **Provincia** | Connacht |
| **Condado** | condado de Galway |
|
|
| **Poboación** (2002) | 2.092 hab. |
|
| **Altitude** | 5 metros |
|
| **Páxina web** | www.clarinbridge.ie |
| 

|  |
| --- |
| 53° 13' 46" N 08° 52' 42" O |

 |
| Cidade da República de Irlanda  |

**Clarinbridge** ou **Droichead an Chláirín** en irlandés é unha vila situada ao sur de Galway, Irlanda na diocese de Kilmacduagh, na desembocadura do río Clairin na baía de Dunbulcaun (no extremo oriental da baía de Galway). É famoso pola súa festa anual da ostra, celebrado na segunda semana de setembro.

Clarinbridge foi a casa da familia Redington, que comprou boa parte da vila. A igrexa está localizada na súa rúa principal. Hai moitas outras ruínas nos seus arredores, salientando as de Killeely. Ten ademais unha importante tradición de hurling.

Véxase tamén
------------

### Ligazóns externas

* Sitio web de Clarinbridge
* Información turística de Clarinbridge

|  |  |
| --- | --- |
| Control de autoridades | 
* Wd: Q2174714
* WorldCat
* VIAF: 145518682
* GeoNames: 2965466
* LCCN: n88016860

 |
***O cidadán do mes*** é unha novela negra de Diego Ameixeiras, publicada por Edicións Xerais en xaneiro de 2006. É a segunda da saga protagonizada polo detective Horacio Dopico.

Argumento
---------

Sonia Bouzas solicita ao detective que atope ao seu marido, vixilante desaparecido, trala súa desaparición, a cambio de 6.000 €. Porén, tirando do fío, descobre que está sendo utilizado. Unha escura trama onde de novo aparece o terrorismo do GIA (Grupo Independentista Armado), desta volta relacionado coa corrupción política e a recualificación urbanística.

Estilo
------

Ambientada de novo en Ourense, o detective segue a enfrontarse ao recordo da súa muller, ademais de sufrir a dor de que a súa parella o deixe polo seu mellor amigo. Porén, decide afrontar a realidade e, malia a dura calor de agosto, tirar para adiante.

Desta volta é axudado polo seu novo veciño: Porter, un xornalista de sucesos que escoita a Nick Cave e The Homens. Malia a compañía da súa Smith & Wesson, recibe de novo algunha boa malleira. De novo, é frecuente a compañía do whisky, o licor café e a cocaína.

Véxase tamén
------------

### Ligazóns externas

* Ficha de xerais Arquivado 26 de xuño de 2007 en Wayback Machine.
Para outras páxinas con títulos homónimos véxase: O Freixo.

**O Freixo,** tamén **San Xoán do Freixo**, é un barrio ou lugar da parroquia Santo André de Valadares do concello de Vigo. Segundo o IGE, en 2022 tiña 393 habitantes (202 homes e 191 mulleres). Limita co barrio das Barrocas na mesma parroquia de Valadares e coas parroquias de Comesaña, Coruxo e Matamá do concello de Vigo e coa parroquia de Chandebrito do concello de Nigrán. Os seus lugares son os seguintes: San Xoán, Campo Grande, Campo do Rego, A Galiñeira, O Teu Deus, A Bouzacoba, A Areiña e O Portal do Mato.

Situación
---------

O barrio de Freixo está situado na parte alta do Val do Fragoso ao pé dos montes Alba e Os Pozos e por riba das parroquias de Matamá e Comesaña. Está completamente rodeado de masa forestal e ao atoparse nunha ladeira do Monte dos Pozos o seu terreo ten unha forte inclinación facendo del un miradoiro privilexiado da embocadura da Ría de Vigo e das Illas Cíes.

Dispón dun servizo regular de autobuses (liña 17) que saen dende Ríos / A Guía (Teis) en dirección ao barrio de Freixo, pasando polas Travesas (Praza de América), Castrelos e Matamá.

Patrimonio
----------

Destaca no seu patrimonio a ermida de San Xoán, da cal hai constancia documental dende o ano 1694, aínda que debeu construírse bastante antes xa que nesa data o estado do edificio cualificábase de ruinoso, polo que as autoridades eclesiásticas esixían que se executasen as precisas reparacións. Existe a crenza de que o santo provén do lugar de Seoane.

Festas
------

Entre as celebracións do Barrio destacan a festa de San Xoán Bautista (o 24 de xuño), o festival de música Freixo-Rock e a Baixada de Carrilanas.

Lugares e parroquias
--------------------

### Lugares de Valadares

| Lugares da parroquia de Valadares no concello de Vigo (Pontevedra) |  |
| --- | --- |
| Alba | As Barrocas | Bertoles | O Canizo | O Carregal | A Costa | Fabás | O Freixo | A Gándara | A Garrida | A Igrexa | O Outeiro | A Pinguela | O Portal | Prado | San Xoán | A Senra | Seoane | A Simona | A Sobreira |

### Parroquias de Vigo

| Galicia | Provincia de Pontevedra | Parroquias de Vigo |  |
| --- | --- |
| Alcabre (Santa Baia) | Beade (Santo Estevo) | Bembrive (Santiago) | Bouzas (San Miguel) | Cabral (Santa Mariña) | Candeán (San Cristovo) | Castrelos (Santa María) | Cíes | Coia (San Martiño) | Santo André de Comesaña (Santo André) | Coruxo (San Salvador) | A Florida (Santo Antonio) | Freixeiro (San Tomé) | Lavadores (Santa Cristina) | Matamá (San Pedro) | Navia (San Paio) | Oia (San Miguel) | Saiáns (San Xurxo) | San Paio (San Paio de Fóra) | Sárdoma (San Pedro) | Teis (San Salvador) | Valadares (Santo André) | Vigo | Zamáns (San Mamede) |

Notas
-----

1. ↑  IGE (ed.). "IGE - Nomenclátor estatístico de Galicia" (en galego). Consultado o 26 de febreiro de 2023.
2. ↑  "Patrimonio | Centro Veciñal e Cultural de Valladares". *www.valladares.tv*. Consultado o 2023-09-08.

Véxase tamén
------------

### Outros artigos

* Lugares de Vigo

### Ligazóns externas

* Web do barrio de Freixo
* Freixo no Google Maps
**Davis**| 

|  |  |  |
| --- | --- | --- |
| 

|  |
| --- |
| Bandeira de DavisBandeira de Davis |
| Bandeira |

 |

 |
| City of Davis |
| Davis |
| Lema | Most bicycle friendly town in the world |
| Información |
| País |  Estados Unidos |
| Estado |  California |
| Fundación | 1868 |
| Superficie • Total | 27,1 km² |
| Poboación • Total | 64.938 (2007) |
| Densidade | 2.396 hab./km² |
| Altitude | 16 m |
| Alcalde | Jerry Sanders (R) |
| Localización de Davis |
| Páxina oficial |

**Davis** é unha cidade do condado de Yolo, California, nos Estados Unidos. Segundo o censo de 2000 tiña 60.308 habitantes, pero en 2007 a poboación chega xa a 64.938. O ciclismo é un modo moi popular de transporte na cidade, sobre por parte dos estudantes, sendo así que o lema da cidade é "Most bicycle friendly town in the world" (do inglés: *A cidade máis amigable para as bicicletas no mundo*)

Davis é a única cidade do condado que alberga unha sede da Universidade de California (UC Davis), á que debe gran parte da súa actividade e dinamismo. Os seus habitantes son xeralmente adiñeirados e de diversa procedencia, abundando as minorías de orixe asiática, mexicana e latinoamericana. Davis goza dun dos índices de criminalidade máis baixos dos Estados Unidos.

Demografía
----------


|  |
| --- |
| **Evolución da poboación de: Davis desde 2000 ata 2005** |
| **2000** | **2001** | **2002** | **2003** | **2004** | **2005** |
| 2007 | 59.117 | 61.107 | 62.126 | 62.342 | 62.051 |

Véxase tamén
------------

### Ligazóns externas

* Web oficial de Davis *(en inglés)*

|  |  |
| --- | --- |
| Control de autoridades | 
* Wd: Q668546
* WorldCat
* VIAF: 140713746
* EBID: ID
* GEC: 0430384
* GeoNames: 5341704
* GND: 4377783-1
* GNIS: 277498
* LCCN: n80015748
* MusicBrainz: ID
* NKC: xx0028914
* SUDOC: 201867028

 |
***O crime da rúa da Moeda Vella*** é unha novela de Román Raña, publicada no ano 1989 e vencedora do Premio Blanco Amor.

Argumento
---------

Leopoldo é un violinista de 22 anos que vive en Compostela coa súa irmá de 17. Son orfos de pai, e a súa nai vive en Suíza.

Tras un concerto coñece a Sergei Nuridin, un mestre soviético do violín, que lle cede o seu Stradivarius durante uns días. Pero, tras levar o instrumento a un exame do conservatorio, róubanllo, e debe recuperalo sen que Sergei se decate.

Malia que contacta cun rapaz que coñece todo canto movemento ilegal existe na cidade, é o mozo da rapaza que llo roubou (ambos os dous son heroinómanos) o que contacta con el para devolverllo tras un pago de 20.000 pesetas.

Pero tras varios contratempos, vai descubrindo datos dos seus pais. El e a súa irmá son ingresados no hospital, pero Leopoldo só busca vingarse dos que os danaron, sen preocuparse xa polos violíns e polo seu futuro.

Leopoldo é un antiheroe. Non busca problemas, non quere usar a violencia, pero mercede á súa intelixencia, consegue recursos para ir resolvendo as contrariedades, ata que se ve superado e decide que, xa que o mundo é máis forte ca el, non vai loitar máis.

Véxase tamén
------------

### Ligazóns externas

* Ficha en Xerais[*Ligazón morta*]
Coordenadas: 37°14′09″N 121°57′42″O﻿ / ﻿37.23583, -121.96167

**Los Gatos**| 

|  |  |  |
| --- | --- | --- |
| 

|  |
| --- |
| Bandeira de Los GatosBandeira de Los Gatos |
| Bandeira |

 |

 |
| Cidade de Los Gatos |
| Los Gatos |
| Información |
| País |  Estados Unidos |
| Estado |  California |
| Superficie • Total | 28,0 km² |
| Poboación • Total | 28.592 (2000) |
| Densidade | 1.030,8 hab./km² |
| Altitude | 105 m |
| Alcalde | Diane McNutt |
| Localización de Los Gatos |
| Páxina oficial |

**Los Gatos** é unha cidade pequena localizada no estado americano de California, no condado de Santa Clara.

Segundo o censo americano de 2000, a súa poboación era de 28.592 habitantes. Ten unha área de 28,0 km², dos cales 27,7 km² cubertos por terra e 0,3 km² cubertos por auga. Os Gatos localízase a aproximadamente 133 m sobre o nivel do mar.

Localidades na veciñanza
------------------------

O diagrama seguinte representa as localidades nun raio de 16 km ao redor de Los Gatos. 

Localidades veciñasLocalidades veciñas
Los Gatos**Los Gatos**
Localidade con 1704 habitantes (2000). Buena Vista (10 km) 
Localidade con 5239 habitantes (2000). Burbank (10 km) 
Localidade con 3258 habitantes (2000). Cambrian Park (4 km) 
Localidade con 38138 habitantes (2000). Campbell (5 km) 
Localidade con 50546 habitantes (2000). Cupertino (12 km) 
Localidade con 895 habitantes (2000). Fruitdale (9 km) 
Localidade con 2454 habitantes (2000). Lexington Hills (9 km) 
Localidade con 3483 habitantes (2000). Monte Sereno (2 km) 
Localidade con 894943 habitantes (2000). San Jose (11 km) 
Localidade con 102361 habitantes (2000). Santa Clara (13 km) 
Localidade con 29843 habitantes (2000). Saratoga (7 km) 
Localidade con 1666 habitantes (2000). Seven Trees (12 km) 
Localidade con 131760 habitantes (2000). Sunnyvale (16 km) 
Localidade con 748 habitantes (2000). Sunol-Midtown (11 km)

Notas
-----

1. ↑  "U.S. Census Bureau. Census 2000 Summary File 1". Arquivado dende o orixinal o 11 de xaneiro de 2010. Consultado o 28 de xaneiro de 2010.
2. ↑  U.S. Board on Geographic Names. Topical Gazetteers Populated Places. Gráficos do banco de dados de altitudes dos Estados Unidos de América

|  |  |
| --- | --- |
| Control de autoridades | 
* Wd: Q747509
* WorldCat
* VIAF: 261814847
* GEC: 0430351
* GeoNames: 5368518
* GND: 5168132-8
* GNIS: 1659017
* LCCN: n81119251
* MusicBrainz: ID
* NKC: ge1002718
* SUDOC: 203341775
* WOEID: 2442121

 |
**Montesano**| 

|  |  |  |  |  |
| --- | --- | --- | --- | --- |
| 

|  |  |
| --- | --- |
| Bandeira de Montesano, WashingtonBandeira de Montesano, Washington | Escudo de Montesano, WashingtonEscudo de Montesano, Washington |
|  |  |

 |

 |
|  |
| Montesano |
| Información |
| País |  Estados Unidos |
| Estado | Washington |
| Condado | Grays Harbor |
| Superficie • Total • Auga • Terra | 27,40 km²0,44 km²26,96 km² |
| Poboación • Total | 3.976 (2010) |
| Densidade | 147,5 hab./km² |
| Altitude | 20 m |
| Localización de Montesano |
|  |

**Montesano** é unha cidade estadounidense situada no condado de Grays Harbor, do cal é capital, no estado de Washington. Segundo o censo do ano 2010 ten unha poboación de 3.976 habitantes at the 2010 census.

Historia
--------

Montesano foi colonizado no ano 1852 por Isaiah L. Scammon. Segundo o historiador Edmond S. Meany, en 1860 a capital do que era cmado entón condado Chehalis trasladouse ao "lugar de J.L. Scammons". Mrs. Lorinda Scammon era moi relixiosa e desexaba chamarlle ao lugar Mount Zion. Outro dos primeiros poboadores, Samuel James, suxeriu "Montesano" xa que tiña un son máis agradable e significaba case o mesmo. A suxestión foi aceptada e pouco despois asegurouse unha oficina de correos co nome de Montesano.

Xeografía
---------

Montesano está localizado nas coordenadas 46°59′9″N 123°35′52″O﻿ / ﻿46.98583, -123.59778 (46.985865, -123.597726). Está na ladeira norte do val do río Chehalis, preto da confluencia entre este e o río Wynoochee. No norte limita co lago e o regato Sylvia.

Segundo o United States Census Bureau, a cidade ten unha área total de 27 km², dos cales 26,8 km² é terra e 0.2 km² é auga.

|  |  |
| --- | --- |
| Control de autoridades | 
* Wd: Q987133
* WorldCat
* VIAF: 144277585
* GeoNames: 5803818
* GNIS: 1511681
* LCCN: n82235190
* MusicBrainz: ID

 |
**Ferdinand Georg Frobenius**, nado en Charlottenburg o 26 de outubro de 1849 e finado en Berlín o 3 de agosto 1917, foi un Matemático alemán recoñecido polas súas achegas á teoría das ecuacións diferenciais e á teoría de grupos, ademais de polo seu afondamento no teorema de Cayley-Hamilton e a súa achega ao teorema exposto por Eugène Rouché chamado entón teorema de Rouché-Frobenius.

Traxectoria
-----------

Nacido no luxoso suburbio berlinés de Charlottenburg, cursou os seus estudos superiores na Universidade Humboldt de Berlín sendo a súa tese sobre a solución das ecuacións diferenciais baixo a dirección de Karl Weierstrass. Logo de graduado en 1870 mudouse a Zúric onde sentou cátedra no *Polytechnicum* desa importante cidade helvética, actualmente chamado ETH Zürich. En 1893 retornou a Berlín onde foi electo membro da Academia de Ciencias Prusiana.

A súa obra contribuíu a establecer a chamada lei de reciprocidade de Frobenius e os grupos de Frobenius, versando principalmente na teoría alxébrica dos grupos finitos e a sistematización da álxebra mediante procedementos de lóxica matemática e axiomática.

Achegas á teoría de grupos
--------------------------

A teoría de grupos constituíu un dos principais intereses de F.G. Frobenius no segundo período da súa actividade científica. Unha das súas primeiras achegas relevantes respecto diso foi a demostración dos teoremas de Sylow mediante grupos abstractos; as demostracións precedentes eran por grupos de permutacións.

Aínda máis importante foi a creación da teoría dos caracteres de grupo e das representacións de grupos, dous instrumentos fundamentais para o estudo da estrutura dos grupos.

Notas
-----

1. 1 2  "Born in Berlin".

Véxase tamén
------------

|  |  |
| --- | --- |
|  | A Galipedia ten un portal sobre: ***Alemaña*** |

### Bibliografía

* Curtis, Charles W. (2003). *Pioneers of Representation Theory: Frobenius, Burnside, Schur, and Brauer*. History of Mathematics. Providence, R.I.: American Mathematical Society. ISBN 978-0-8218-2677-5. MR 1715145.  Review

### Ligazóns externas

* G. Frobenius, "Theory of hypercomplex quantities" (tradución ao inglés)

|  |  |
| --- | --- |
| Control de autoridades | 
* Wd: Q57228
* WorldCat
* VIAF: 56675988
* BIBSYS: 90710566
* BNB: ID
* BNF: 12304771c
* BRE: 4724350
* CiNii: DA03915435
* DeutscheBio: 119045605
* EBID: ID
* FAST: 126881
* GEC: 0028332
* GND: 119045605
* HDS: 043117
* ISNI: 0000 0000 8384 6351
* LCCN: n84801120
* Leopoldina: 3311
* MGP: 4642
* MR: 309339
* NLA: 35278486
* NTA: 162279515
* OL: OL2126181A
* SELIBR: 234888
* SNAC: w6r51x72
* SUDOC: 031922198
* WikiTree: Frobenius-3
* zbMATH: frobenius.georg

 |
Para outras páxinas con títulos homónimos véxase: Río Mao.

O **río Mao** é un río galego, afluente do Cabe, que percorre a Comarca da Terra de Lemos.

Percorrido
----------

O Mao nace nas Cortiñas, unha aldea da parroquia de San Salvador do Mao (O Incio), a 950 m de altitude, e percorre terras de tres concellos: O Incio, Bóveda e Monforte de Lemos. Atravesa os núcleos de Santa María do Mao, A Barxa, Xullán, Bóveda, A Eirexa e Cedrón. Desemboca no río Cabe na parroquia da Parte (Monforte de Lemos), a 320 m de altitude.

### Afluentes

Pola esquerda:

* Río da Penalba
* Regato de Teimoi
* Canal alto do regadío de Lemos

Pola dereita:

* Regato de Cereixedo
* Rego da Carballeda
* Río Noceda
* Río Teilán

Natureza e cultura
------------------

A fauna deste río sufriu unha grande alteración[] coa creación da presa de Vilasouto.

O río Mao é mencionado nun bo número de antigos documentos, entre eles o Tombo de Samos, que recolle información a partir do ano 854.

|  |  |
| --- | --- |
|  | Wikimedia Commons ten máis contidos multimedia na categoría:  ***Río Mao, río Cabe Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q9071913
* GeoNames: 3117478

 |
O lugar do accidente
O 4 de novembro de 2008, un avión modelo Learjet 45XR caeu cando se aproximaba ao aeroporto de Cidade de México. No accidente faleceron catorce persoas, entre elas o ministro de interior mexicano, o galego Juan Camilo Mouriño.

A aeronave
----------

O avión era un Learjet 45 XR, propiedade do goberno de México. Os Learjet 45 son avións pequenos, de 17,68 m de eslora, e 14,57 m de amplitude de ás, e que alcanza unha velocidade de cruceiro de 457 nós. Están fabricados pola empresa canadense Bombardier Aerospace.

Ten espazo para dúas persoas no posto de mando e 9 pasaxeiros. No avión voaban no momento do accidente 3 tripulantes e 5 pasaxeiros. Fora fabricado no ano 2000 e a súa matrícula era XC-VMC.

Lugar do accidente
------------------

O pequeno avión facía a viaxe de volta dende o aeroporto Ponciano Arriaga, na cidade de San Luis Potosí ata o aeroporto Benito Juárez de Cidade de México. Engalou ás 17:30, hora local, e tiña prevista a aterraxe pouco antes das sete da tarde. Ás 18:42 a torre de control perdeu o contacto co avión, cando este estaba realizando xa a manobra de aproximación á pista.

O avión caeu sobre a estrada Paseo de la Reforma, unha das principais arterias do oeste de Cidade de México á altura do cruzamento coa rúa Prado Norte, e a escasos metros do bosque de Chapultepec, un dos pulmóns arbóreos da capital mexicana.

As causas
---------

Unha primeira hipótese asociou o accidente á reducida distancia entre o avión e un Boeing 767 que viaxaba diante, e que puido ser orixe de turbulencias que derrubasen a aeronave. Porén, e tendo en conta o alto perfil político das vítimas, a investigación non descartou un atentado, sucedido precisamente logo de semanas de grandes disturbios no país entre as forzas do estado e bandas de narcotraficantes, que se cobraron 4.200 mortos.

Finalmente, as pescudas consideraron que a primeira hipótese era a correcta, e que a escasa distancia entre os avións foi produto da inexperiencia dos pilotos.

As vítimas
----------

Faleceron 14 persoas, e ata 40 resultaron feridas de diversa consideración. Entre os falecidos estaba toda a tripulación e a pasaxe da aeronave (8 persoas) e seis persoas máis, de distintas nacionalidades, que se atopaban na rúa sobre a que caeu o avión.

Tres dos falecidos ocupaban elevadas posicións na política mexicana. Un era Juan Camilo Mouriño, político e economista galego, que nese momento era o ministro da Gobernación (interior) mexicano. Tamén faleceu José Luis Santiago Vasconcelos, alto cargo do ministerio e responsable da loita contra a droga, e Miguel Monterrubio, voceiro do ministerio.

Notas
-----

1. ↑  "Murió Mouriño al caer nave". *El Universal* (en castelán). 5 de novembro de 2008. Arquivado dende o orixinal o 01 de novembro de 2013. Consultado o 06 de novembro de 2008.
2. 1 2  Pablo Ordaz (6 de novembro de 2008). "El Gobierno mexicano no descarta que el accidente aéreo haya sido un atentado". *El País* (en castelán).
3. ↑  "México revela que el accidente aéreo se debió a un error de los pilotos". *El País* (en castelán). 15 de novembro de 2008.
**Lois Pérez Castrillo**, nado en Vigo en 1961, é un político galego.

Traxectoria
-----------

Papeleta do BNG para o Parlamento galego, eleccións xullo 2020.Papeleta do BNG para o Parlamento galego, eleccións xullo 2020.
Estudou Maxisterio na Escola de Maxisterio de Vigo. Afiliouse ao BNG en 1986. Foi elixido concelleiro nas eleccións municipais de 1991 e nomeado concelleiro de Participación Cidadá no goberno de coalición do socialista Carlos González Príncipe, etapa na que se elaborou o Regulamento de Participación Cidadá.

En 1999 foi elixido alcalde cos votos a favor do BNG (8) e PSdeG (7). Nesa época tivo moitas discusións co portavoz socialista, Carlos Príncipe. Nas eleccións municipais de 2003 o BNG acadou 7 concellarías e o socialista Ventura Pérez Mariño foi elixido como alcalde. Lois Castrillo abandonou a política municipal en 2005. Durante o goberno bipartito (2005-2009) ocupou cargos na Xunta, como a xerencia do Consorcio de Benestar. Foi tamén titular dunha consultoría privada.

Entre 2021 e 2023 traballou na Vicepresidencia da Deputación de Pontevedra como persoal eventual de libre designación, de Asesor de Proxectos Europeos Tranfronteirizos.

Notas
-----

1. 1 2  "Galegos ; Lois Pérez Castrillo". *galegos.galiciadigital.com*. Consultado o 2023-04-03.
2. ↑  "Los exalcaldes, en la vida civil". *La Voz de Galicia* (en castelán). 2011-06-26. Consultado o 2023-04-03.
3. ↑  "Persoal eventual de libre designación - Deputación de Pontevedra - Liferay". *Deputación de Pontevedra*. Consultado o 2023-04-03.

Véxase tamén
------------

### Bibliografía

* *Dicionario biográfico de Galicia*. Ir Indo Edicións. 2010-2011.
* Barrera, F. ed. (2002). *Gallegos. Quién es quien en la Galicia del siglo XXI* (en castelán). *El Correo Gallego*. ISBN 84-8064-113-4.

### Outros artigos

* Eleccións municipais en Vigo
* Eleccións municipais de 1999 en Galicia

|  |  |  |
| --- | --- | --- |
| Predecesor:**Manuel Pérez** | **Alcalde de Vigo**1999-2003 | Sucesor:**Ventura Pérez Mariño** |

---

|  |  |
| --- | --- |
| Este artigo tan só é un bosquexo |  *Este artigo sobre unha personalidade é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---
Coordenadas: 7°11′07″N 1°59′29″L﻿ / ﻿7.1852777777778, 1.9913888888889

Abomey
**Abomey** é unha cidade do sur de Benín.

Historia
--------

Foi capital do antigo reino fon de Dahomei, establecido en 1625.
A cidade é coñecida polos seus palacios reais, un grupo de estruturas construídas en barro entre mediados do século XVII e fins do XIX, os edificios estaban rodeados por un muro de lama no que se abrían seis portas, e protexido por un foxo de cinco pés de fondo, cuberto cunha densa sebe de acacias espiñentas.

En novembro de 1892, Behanzin, o último rei independente de Daomei, tras ser derrotado polas tropas coloniais francesas, prendeu lume á cidade e fuxiu para o norte. Os franceses reconstruíron a cidade e conectaron a cidade por ferrocarril coa costa.

En 1985 foi inscrita na lista do patrimonio da humanidade da UNESCO.

|  |  |
| --- | --- |
| Control de autoridades | 
* Wd: Q189685
* WorldCat
* VIAF: 148927559
* BNF: 124100470
* BRE: 661097
* EBID: ID
* GEC: 0000270
* GeoNames: 2395915
* GND: 4079610-3
* LCCN: n80162359
* TGN: 1089599
* WOEID: 1265975

 |
Coordenadas: 0°03′05″N 71°13′22″O﻿ / ﻿0.05139, -71.22278

Localización de La Victoria no departamento de Amazonas.
**La Victoria** é unha vila e concello do departamento de Amazonas, en Colombia. Limita polo leste con Pacoa, polo noroeste con Solano e polo sur con Mirití-Paraná. Foi fundada por Fidel Wilyhes. As principais actividades agrícolas son o cultivo de plátano, mandioca e chontaduro.

En La Victoria habitan os grupos indíxenas barasana, cabiyarí, cubeos, tucanos e yucunas.

Notas
-----

1. 1 2 3  "La Chorrera". Gobernación do Amazonas. Arquivado dende o orixinal o 7 de outubro de 2017. Consultado o 29 de abril de 2015.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***La Victoria, Amazonas*** |

### Ligazóns externas

* Páxina oficial *(en castelán)*

| * v
* c
* e
Concellos do Departamento de Amazonas |
| --- |
| 
* El Encanto
* La Chorrera
* La Pedrera
* La Victoria
* Leticia
* Mirití-Paraná
* Puerto Alegría
* Puerto Arica
* Puerto Nariño
* Puerto Santander
* Tarapacá

 |

* Portal:Colombia

|  |  |
| --- | --- |
| Control de autoridades | 
* Wd: Q1821133
* GeoNames: 9172266
* OSM: 1335182

 |
**María José Ares Casal**, nada en Melide o 20 de abril de 1948, é unha política galega do PPdeG.

Traxectoria
-----------

Filla de José Ares Lois. Foi directora do colexio Barrié de la Maza. Foi concelleira de Santa Comba polo PPdeG dende as eleccións municipais de 1991 e foi responsable de Cultura e Educación en tres lexislaturas, sendo posteriormente responsable de Educación e Asuntos Sociais. Foi elixida deputada do Parlamento de Galicia nas autonómicas de 1993. En maio de 2009 foi expulsada do PPdeG por non apoiar ao independente Miguel Pérez Fernández como alcalde na moción de censura de febreiro de 2008. Nas municipais de 2011 encabezou a candidatura de Terra Galega e foi elixida concelleira. En 2015 abandonou a política.

Notas
-----

1. ↑  Barrera 2002, p. 40.
2. ↑  *La Voz de Galicia*, Santiago, 7-4-2015, p. L9.

Véxase tamén
------------

### Bibliografía

* Barrera, F. ed. (2002). *Gallegos. Quién es quien en la Galicia del siglo XXI*. *El Correo Gallego*. p. 40. ISBN 84-8064-113-4.

### Outros artigos

* Eleccións municipais en Santa Comba

### Ligazóns externas

* El PP expulsa a María José Ares por romper el voto en Santa Comba Arquivado 09 de marzo de 2016 en Wayback Machine. *El Correo Gallego*, 22/5/2009.

|  |  |
| --- | --- |
| Control de autoridades | 
* Wd: Q20533904
* WorldCat
* VIAF: 87355008
* BNE: XX1617475

 |
**Sumur** foi un importante porto fenicio situado ao norte da moderna Trípoli e moi próxima (unha chisca ao sur) da moderna Tartus, na chaira chamada de Akkar, na zona raiana moderna entre o Líbano e Siria. É a moderna Tell Kazel e foi escavada.

Tuthmosis III na súa segunda expedición a Siria construíu unha frota para levar as tropas por mar, desembarcando na rexión do Líbano, onde ocuparon Ullaza (poucos km ao norte da moderna Trípoli) que pertencía a Tunip, vasalo de Mitanni; desde Ullaza capturou a non afastada cidade de Ardata. A frota tamén conquistou Sumur, igualmente de Tunip. Ullaza, Sumur, Ardata e Irqata (tamén nesta zona) serían os puntos chaves do dominio exipcio en Siria.

O xefe dos apiru, Abdi-Asirta, apoderárase de case todo Biblos e o rei xa só conservaba a cidade capital e dúas cidades máis e as outras cidades e aldeas xa estaban en mans dos apiru. Naquel momento, nun inesperado ataque, o príncipe de Sehlal, Yamaya, apoderouse de Sumur, mentres o gobernador Pahanate, estaba de viaxe en Exipto. Entón Abdi-Asirta aproveitou a ocasión e atacou Sumur, derrotou a Yamaya e apoderouse da cidade. Con todo iso Abdi-Asirta puido asegurar que era un leal vasalo de Exipto e que ocupara Sumur por protexela do asalto de Yamaya, e acabou obtendo o recoñecemento exipcio.

Sumur foi recuperada polos exipcios á morte de Abdi-Asirta, pero máis tarde o seu fillo Aziru recuperouna e formou parte do Reino de Amurru cando este se constituíu como vasalo hitita sobre o -1330.

|  |  |
| --- | --- |
| Control de autoridades | 
* Wd: Q3398568
* WorldCat
* VIAF: 2505151353521052720003
* GeoNames: 163525

 |
**Mário Cotrim**, nado en Lisboa o 6 de xuño de 1991, é un rapeiro e cantante de hip hop portugués, máis coñecido polo seu nome artístico **ProfJam**.

Traxectoria
-----------

ProfJam comezou a escribir as súas rimas en 2008. A súa primeira exposición ao público do hip hop chegou cando participou na competición portuguesa Liga Knockout, onde os rapeiros tiñan que crear as súas rimas para derrotar aos seus opoñentes nunha batalla 1vs1.

Posteriormente, tras abandonar os estudos de Enxeñaría Informática no Instituto Superior Técnico de Lisboa, marchou a Londres para realizar un curso de produción musical no SAE Institute. En 2016, creou o seu propio selo, Think Music Records. A etiqueta creceu co paso dos anos e converteuse nunha das etiquetas máis populares de Portugal. Think Music Records produciu para outros artistas portugueses coñecidos como Yuzi, SippinPurpp, Mike El Nite, Lon3r Johny, entre outros.

En xaneiro de 2019, anunciouse que ProfJam actuaría no escenario principal de Super Bock Super Rock 2019, o 20 de xullo. En 2018 actuou no mesmo festival de música pero no escenario secundario.

Despois de lanzar o seu álbum "*#FFFFFF"* en febreiro de 2019, case todas as cancións do álbum alcanzaron o top 100 da Associação Fonográfica Portuguesa. A canción "*Tou bem*" xunto a Lhast, alcanzou o número 1 das listas portuguesas, en marzo do mesmo ano, e nos principais servizos de streaming das redes sociais, como Youtube ou Spotify. Os álbums, "*Água de Côco*" e "*Tou bem*" recibiron unha certificación de platino xa que tiñan máis de 20.000 vendas rexistradas pola AFP.

Notas
-----

1. ↑  "ProfJam". *genius.com*. Consultado o 2022.
2. ↑  "Entrevista Oficial ProfJam". *hiphoptuga.org*. Consultado o 2022.
3. ↑  "Arquivo de think music". *hiphopradio.pt*. Consultado o 2022.
4. ↑  "ProfJam e Isaura entre as novas confirmações do Super Bock Super Rock 2018". *rimasebatidas.pt*. Consultado o 2022.
5. ↑  "ProfJam: #1 lugar do TOP Nacional de Vendas com o #FFFFFF". *sonymusic.pt*. Consultado o 2022.
6. ↑  "ProfJam: #FFFFFF em primeiro lugar na tabela de discos mais vendidos em Portugal e concerto esgotado em Lisboa". *rimasebatidas.pt*. Consultado o 2022.
Coordenadas: 43°18′07″N 5°41′23″O﻿ / ﻿43.30197222, -5.68984167

O **Estadio Ganzábal** é un estadio municipal de fútbol do concello de Langreo, en Asturias, onde xoga a Unión Popular de Langreo e situado na localidade de La Felguera. Inaugurado tras meses de reformas no verán de 2006, ten capacidade para 4.000 espectadores sentados e é propiedade do Concello de Langreo. O terreo de xogo é de herba artificial. As bancadas ten un deseño singular con viseira e trincheiras de aceiro, cuns "castilletes mineiros" sostendo a iluminación da tribuna principal.

Historia
--------

A historia do Ganzábal remóntase a principios dos anos 20 do pasado século cando o estadio, por aquel entón baixo o nome de *La Barraca*, comezou a albergar os partidos do Círculo Popular de La Felguera, conxunto que se fusionou en 1961 co Racing Club de Sama para dar vida ao actual Unión Popular de Langreo. A denominación de estadio Ganzábal fíxose en honra dun dos presidentes máis importantes que tivo o Círculo Popular na súa historia e que foi fundamental para culminar as obras de La Barraca. Tratábase do enxeñeiro Francisco Fernández Ganzábal, quen despois colaborou co equipo e axudou a construír o campo.

Véxase tamén
------------

### Ligazóns externas

* Sitio web non oficial do UP Langreo *(en castelán)*